KARANSÉN 11
Élu ka sɛbɛli kɛ ka bɛn Isa la kô ma
I ɲan yé kɛɛ mɛnlu la foto kan ? — Élu tɔɔ lé kô : Matiyu, Marki, Luku, Yohana, Piyɛri, Zaki, Yude, ani Pole. Kɛɛ mɛnlu ni Isa ka élula dunuɲan latɛ kɛ wati kélén lé la ; élu ka sɛbɛli kɛ ka bɛn Isa la kô ma. An ɲé dô la anna lɔnniya kan ka bɛn kɛɛ wôlu la kôkɛɲan ma.
I ka mun lɔn ka bɛn kɛɛ mɛnlu la kô ma ?
Mɔɔ saba tɛrɛ kɛɛ wôlu rɔ mɛnlu tɛrɛ kélalu di, élu ni Isa ka kawandili kɛ ɲɔn fɛ. I ka mɔɔ saba wôlu lɔn ? — Matiyu, Yohana ani Piyɛri. Kéla Matiyu ni kéla Yohana tun ka Isa lɔn a ɲuman la. Élu kélén kélénna bɛɛ ka sɛbɛ dô kɛ, ka Isa la kôlu ɲafɔ wôlu kɔnɔ. Kéla Yohana ka sɛbɛ dô fanan kɛ, a yé fɔla sɛbɛ wô lé ma kô : Lankɛnɛmaya. A ka bataki saba fanan kɛ, a yé fɔla bataki wôlu lé ma kô : Yohana fɔlɔ, Yohana filana ani Yohana sabana. Kéla Piyɛri ka bataki fila kɛ, bataki wôlu yé Kitabu kɔnɔ. A yé fɔla bataki wôlu lé ma kô : Piyɛri fɔlɔ ani Piyɛri filana. Yahuwa ka mɛn fɔ sankolo dɔ ka bɛn Isa la kô ma, kô : « N diyana Dénkɛɛ lé mɛn di, mɛn bara n hɛnɛ », Piyɛri ka wô ɲafɔ ala bataki filana kɔnɔ.
Kɛɛ tɔ mɛnlu fanan yé Foto kan, wôlu fanan ka Isa la kôlu ɲafɔ élula sɛbɛlu kɔnɔ. Kélén tɔɔ lé kô Marki. Isa minala tuma mɛn, tumadôn a tɛrɛ yén dɔ. Kô mɛnlu bɛɛ tɛmila tuma wô la, a ka wô bɛɛ yé. Luku fanan yé kɛɛ wôlu rɔ. A tɛrɛ dɔtɔrɔ lé di, tumadôn a kɛla kristakɔka di Isa saani kɔ.
Kitabu sɛbɛla fila yé foto kan, mɛnlu tɛrɛ Isa dɔkɛɛlu di. I ka wôlu tɔɔ lɔn ? — Élu tɔɔ lé kô Zaki ani Yude. Élu lani tun tɛ Isa la a damina rɔ. A tɛrɛ élu kɔnɔ kô faa tɛrɛ a rɔ. Kɔni kɔfɛ, élu lala Isa la, ka kɛ kristakɔkalu di.
Kitabu sɛbɛla mɛn toni foto kan, wô tɔɔ lé kô Pole. Djani a yé kɛ kristakɔka di a tɔɔ tɛrɛ kô Sole. Kristakɔkalu gbôyani tɛrɛ a ɲɛ, a dôn djuyani baa lé tɛrɛ élu la. I ka a lɔn munna Pole kɛla kristakɔka di ? — Lôn dô, Pole tɛrɛ tama dô kɛla. A tola tamala, ka mɔɔ dô kan mɛn, mɛn tun yé kumanla a fɛ. A tii kan tɛrɛ bɔla sankolo lé dɔ. Isa lé tun yé ! Isa ka Pole maɲinika kô : « Mɔɔ mɛnlu lani n na, munna i fasani djuya kɛla wôlu la ? » Wô kɔ, Pole ka ala kôkɛɲan mafalin ka kɛ kristakɔka di. Pole ka Kitabu la sɛbɛ 14 lé sɛbɛ, ka a damina Rome kalu ma ka wa sé Hébrelu ma.
Lôn-ô-lôn an ɲé Kitabu karanna, nba wô tɛ ? — Ni an ka Kitabu karan, an di kô siyaman lɔn ka bɛn Isa la kôkɛɲan ma. I yé afɛ ka dô la ila lɔnniya kan ka bɛn Isa la kôkɛɲan ma ? —
MƐNLU KARAN ILA KITABU KƆNƆ
Piyɛri II 1:16-18
Marki 3:21 ; 14:51
Yude 1
Kɛwalilu 9:1-18
min_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn fin_Latn som_Latn wol_Latn dyu_Latn